title: daromadlar 
  tengsizligini kamaytirish vazifasini
text: 454
  Birinchidan, iste’molchilarning muayyan tovar va xizmatlarni xarid qilish
  qobiliyatini oshirish yo’li bilan ularning talabi kengaytiriladi. Masalan,
  respublikamizda bozor munosabatlariga o’tishning dastlabki davrida oziq-ovqat
  mahsulotlariga talon tizimi joriy etilishi past daromadli oilalarning oziq-ovqat
  mahsulotlariga bo’lgan talabini oshirdi va shu orqali resurslarning nomutanosib
  taqsimlanishini bartaraf qildi.
  Ikkinchidan, davlat taklifni oshirish maqsadida ishlab chiqarishni subsidiyalashi
  mumkin. Subsidiyalar ishlab chiqaruvchilarning zararlarini qisqartiradi va mahsulotlar
  ishlab chiqarishda resurslarning yetishmasligi muammosini bartaraf qiladi.
  Uchinchidan, davlat ayrim tovarlar va ijtimoiy ne’matlarning ishlab chiqaruvchisi
  sifatida chiqadi. Bunday tarmoqlar davlat mulkiga asoslanadi va davlat tomonidan
  bevosita boshqariladi yoki ularni moliyalashtirishni davlat o’z zimmasiga oladi. Fan,
  ta’lim, sog’liqni saqlash, milliy mudofaa, favqulodda ro’y beradigan tabiiy hodisalarga
  qarshi kurash, ichki tartibni saqlash shular jumlasidandir.
  Davlat budjet mablag’lari hisobiga resurslarni xususiy sohada qo’llanilishdan
  bo’shatadi hamda ularni ijtimoiy ne’mat va xizmatlar ishlab chiqarishga yo’naltirishi
  mumkin. Shunday qilib, davlat mamlakat milliy mahsuloti tarkibida muhim
  o’zgarishlarni amalga oshirish maqsadida resurslarni qayta taqsimlaydi.
  Iqtisodiyotni barqarorlashtirish, ya’ni iqtisodiyotning barcha sohalarini resurslar
  bilan ta’minlash, to’la bandlik va narxlarning barqaror darajasiga erishishda yordam
  berish hamda iqtisodiy o’sishni rag’batlantirish davlatning eng muhim vazifasi
  hisoblanadi.
  Iqtisodiyotda to’la bandlikni ta’minlash uchun umumiy sarflar, ya’ni xususiy va
  davlat sarflarining hajmi yetarli bo’lmasa, davlat bir tomondan ijtimoiy ne’matlar va
  xizmatlarga o’z sarflarini ko’paytiradi, boshqa tomondan xususiy sektor sarflarini
  rag’batlantirish maqsadida soliqlarni qisqartiradi.
  Agar jami sarflar to’la bandlik sharoitida taklif hajmidan oshib ketsa, bu narxlar
  darajasining ko’tarilishiga olib keladi. Jami sarflarning mazkur ortiqcha darajasi
  inflyatsion xususiyat kasb etadi. Bunday holda davlat soliqlarni oshirish orqali xususiy
  sektor sarflarini qisqartirish va shu yo’l bilan ortiqcha sarflarni tugatishga harakat
  qiladi. Iqtisodiyotda ishsizlik mavjud bo’lganda davlat sarflarining ko’payishi jami
  sarflar, ishlab chiqarish hajmi va bandlilikning o’sishiga olib keladi. O’z navbatida,
  soliqlarning qisqarishi yoki transfert to’lovlarining ko’payishi daromadlarni
  ko’paytiradi. Bu daromadlar shaxsiy sarflarning o’sishini rag’batlantirishga xizmat
  qiladi.
  Davlat o’z ishlab chiqarishini moliyalashtirishdan tashqari ijtimoiy sug’urta va
  ijtimoiy ta’minotning bir qator dasturlarini amalga oshiradi, iqtisodiyotning xususiy va
  kooperativ sektorida daromadlarni qayta taqsimlaydi. Davlat tartibga soluvchi
  xususiyatga ega bo’lgan bir qator vaziyatlarni ham amalga oshiradi. Bularga atrof-
  muhitni himoya qilish, aholi sog’lig’ini saqlash, bo’sh ishchi o’rinlariga ega
  bo’lishning teng sharoitini ta’minlash va ma’lum sohalarda narx belgilash amaliyoti
  ustidan nazorat qilish va shu kabilarni kiritish mumkin.